אלכוהוליסטים אנונימיים

שמאל|ממוזער|250px|שלט הכוונה למפגש אלכוהוליסטים אנונימיים
**אלכוהוליסטים אנונימיים** (באנגלית: **[[:en:Alcoholics_Anonymous|Alcoholics Anonymous]]**; בראשי תיבות: **AA**) היא אחווה בין-לאומית לעזרה הדדית, המונחית על-ידי חבריה, הפועלת באמצעות מערך של קבוצות תמיכה לקידום החלמה מהתמכרות לאלכוהול באמצעות התנזרות, במסגרת תוכנית "שנים עשר הצעדים" בעלת אופי רוחני. שנים עשר המסורות של הארגון מדגישות, לצד עקרון האנונימיות וההתמקדות הבלעדית בהחלמה מאלכוהוליזם, שמירה על נגישות חופשית לכל, היעדר היררכיה שלטונית והימנעות ממעורבות במחלוקות ציבוריות. 

נכון לשנת 2021, הארגון פועל בכ־180 מדינות ומונה קרוב לשני מיליון חברים, מתוכם כ־73% בארצות הברית ובקנדה. 

הפעילות בקבוצות מבוססת על "תוכנית שנים עשר הצעדים", המשמשת מסגרת עקרונית לתהליך ההחלמה. התוכנית מיושמת באמצעות עבודה אישית וקבוצתית של המשתתפים, ואינה מונחית על ידי מדריכים מקצועיים. "אלכוהוליסטים אנונימיים" הוא הארגון הראשון שהשתמש בתוכנית זו, ובכך שימש כמודל עבור קבוצות גמילה מחומרים ממכרים אחרים, כגון "מהמרים אנונימיים" או "מכורים למין אנונימיים".

## פעילות

במפגשי אלכוהוליסטים אנונימיים (A.A.) משתפים המשתתפים מניסיונם האישי בהתמודדות עם אלכוהוליזם, במטרה לתמוך זה בזה בתהליך ההחלמה. המפגשים מתקיימים במגוון פורמטים, ובהם מפגשי שיתוף, מפגשי דובר ומפגשים המתמקדים בקריאה מתוך ספרות A.A. קיימים מפגשים פתוחים, הפתוחים גם לציבור הרחב, לצד מפגשים סגורים המיועדים לאנשים המבקשים להפסיק לשתות. בעשורים האחרונים התפתחו גם מפגשים מקוונים, בנוסף למפגשים פרונטליים.

בהתאם למסורת השלישית של הארגון, הדרישה היחידה להשתתפות היא הרצון להפסיק לשתות. אין דמי חבר או תשלומים, והקבוצות נשענות על תרומות פנימיות בלבד, בהתאם למסורת השביעית, תוך הימנעות מקבלת מימון חיצוני. פעילות הארגון מתאפיינת בעצמאות ואי-תלות בגופים חיצוניים, והוא אינו נוקט עמדה בעניינים פוליטיים, דתיים או חברתיים. במסגרת הפעילות נהוגה גם מערכת חונכות (sponsorship), שבה חבר בעל ניסיון מלווה חבר חדש בתהליך ההיכרות עם התוכנית ויישומה. בנוסף, נעשה שימוש בתפילת השלווה ככלי רפלקטיבי המבטא עקרונות של קבלה, אומץ והבחנה. 

## היסטוריה

הרעיון להקמת קבוצת התמיכה הראשונה לאלכוהוליסטים החל בשנת 1934 על ידי ביל וילסון, אלכוהוליסט שהקריירה שלו נפגעה בשל התמכרותו, אך הוא הצליח להתפכח בזכות תמיכה שקיבל ב"קבוצת אוקספורד" הנוצרית. הוא הקים קבוצת אוקספורד משלו לתמיכה באלכוהוליסטים, אך זו לא הצליחה לסייע לאנשים בגמילה. הוא קיבל עצה מהרופא שסייע לו להיגמל, ד"ר ויליאם סליקוורס, לעסוק בקבוצה בכיווני תמיכה מדעיים יותר ופחות דתיים. ההזדמנות לכך הגיעה במהלך נסיעת עסקים לאקרון, אוהיו, בה פגש בד"ר בוב סמית, וסייע לו להתפכח. היום בו שתה סמית את המשקה האחרון שלו, 10 ביוני 1935, נחשב כתאריך הייסוד של אלכוהוליסטים אנונימיים.

ב-1937, וילסון וסמית העריכו שעזרו ל-40 אלכוהוליסטים להפסיק לשתות, ושנתיים מאוחר יותר, עם 100 חברים, וכתב וילסון על התוכנית בספר "אלכוהוליסטים אנונימיים", ממנו אימץ הארגון את שמו. הספר, שמכונה גם "הספר הגדול" (The Big Book), מתאר תוכנית של שנים עשר הצעדים לגמילה מאלכוהול. בשנת 1941 הוגברו מכירותיו של הספר בעקבות החשיפה שקיבל במספר ראיונות רדיו ומאמרים בעיתונות.

בשנת 1946 גדלו הקבוצות, ונוצרו בלבול ומחלוקות בתוך הקבוצות לגבי שיטות עבודה, הסמכות והמטרות. הדבר הוביל את וילסון לכתוב הנחיות לניהול הקבוצות, שנודעו בשם "שתים עשרה המסורות", וכללו גישה של מבנה בלתי היררכי ואלטרואיסטי. ההנחיות נכנסו בהמשך לכל המהדורות הבאות של "הספר הגדול".

בשנות ה-50 החלה התרחבות בין-לאומית גדולה של התנועה. בשנת 2001 הוערך מספרם של חברי הארגון בעולם, בכשני מיליון.

## אלכוהוליסטים אנונימיים בישראל
האזכור הראשון של פעילות A.A. בישראל מופיע בכתבה שפורסמה בירחון Grapevine של A.A. בארצות הברית בספטמבר 1954. הכתבה תיארה קבוצה קטנה של כ־8 חברים שפעלה בארץ וקיימה פגישות, אך לא נותר תיעוד להמשך פעילותה של קבוצה זו.

הקמת הפעילות הרציפה בישראל החלה בשנת 1974, כאשר רון ב., חבר A.A. בעל כ־10 שנות פיכחון שהיגר מארצות הברית בשנת 1970, החל לקיים פגישות בארץ. באותה שנה פגש רון את דני, חייל או"ם מקנדה, והשניים החלו לפעול יחד להקמת קבוצה. בשנת 1975 הצטרפה אליהם חברה שלישית, זיוה, ובכך התבססה הקבוצה הראשונה. פעילות זו לוותה בסיועה של פנינה אלדר, עובדת משרד הסעד, אשר פעלה להעלאת המודעות הציבורית לבעיית האלכוהוליזם באמצעות פרסומים בתקשורת. כך בעזרתה ב-1974 הקימה לראשונה בישראל תחנה ניסיונית לגמילה מאלכוהול, בבית שמש. בעקבות ההצלחה בקרב המטופלים הראשונים שלה, ששוקמו במסגרת הקהילה, הוקם במשרד הסעד "השירות לטיפול באלכוהוליסטים". ב-1976 הקימה אלדר את "האגודה למניעת אלכוהוליזם בישראל", שפעלו בה מגוון אישי ציבור. במסגרת האגודה הקימה מחלקת מחקר לגבי פתרונות לבעיית האלכוהוליזם בישראל, וכן מחלקת הסברה ומניעה. בנוסף ניסתה לקדם חקיקה בכנסת בנושא האלכוהול.

בישראל, תוכנית "שנים עשר הצעדים" זוכה להכרה רחבה בקרב אנשי טיפול בתחומי ההתמכרויות. תחום זה, ובכלל זה אלכוהוליזם, נמצא באחריות משולבת של משרד הרווחה והביטחון החברתי ושל משרד הבריאות. השירותים כוללים מרכזי טיפול ייעודיים, טיפול אמבולטורי, קהילות טיפוליות, מסגרות יום וליווי למשפחות. באתר משרד הרווחה מתוארת תוכנית "שנים עשר הצעדים" כ"קרקע מוצקה ורווחת להחלמה רוחנית עבור מתמודדים עם הפרעות שימוש בחומרים משני מצב רוח והכרה". באתר משרד הבריאות מצוינות קבוצות עזרה עצמית כגון A.A. ו־N.A. כאחת מאפשרויות הסיוע המומלצות בהתמודדות עם התמכרות. מספר מוסדות אקדמיים והכשרתיים בישראל, המכשירים אנשי טיפול בתחום ההתמכרויות, משלבים היכרות עם תוכנית "שנים עשר הצעדים" במסגרת תוכניות הלימוד.

בישראל פועל מרכז השירות הארצי של אלכוהוליסטים אנונימיים (מש"א), אשר הוקם בשנת 2010 על ידי נציגי קבוצות A.A בישראל. פעילותו מתואמת עם מרכז השירות העולמי של A.A בניו יורק (AAWS), ומבוססת על עקרונות השירות, שנים עשר הצעדים ושנים עשר המסורות. מש"א משמש כגוף שירות מרכזי שמטרתו לסייע לכל קבוצות A.A בישראל בפעילותן, לתאם בין הקבוצות, להפעיל שירותים ארציים כגון קו מידע, אתר אינטרנט, תרגום והפצת ספרות, וכן לקדם העברת המסר לציבור, למוסדות טיפול ולגורמי מקצוע. לצד מש"א פועלת עמותת "אלכוהוליסטים אנונימיים בישראל", המשמשת כמסגרת החוקית והרשמית של הארגון. מטרתה העיקרית היא לאפשר את ההתנהלות החוקית והפיננסית של פעילות A.A בישראל וליישם את החלטות מש"א במסגרת מוכרת על פי חוק.

## קישורים חיצוניים

* מידע רשמי על דרכי פנייה לטיפול והתמודדות עם התמכרות מפורסם באתר משרד הבריאות. 
* אלכוהוליסטים אנונימיים, משרד השירות העולמי
* אלכוהוליסטים אנונימיים, מחוז ישראל
* 
* 

## הערות שוליים

קטגוריה:התמכרות
קטגוריה:ארגוני עזרה